
R A P O R T
asupra propunerii legislative pentru modificarea şi completarea Legii nr.263/2010 privind sistemul unitar de pensii publice


În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială a fost sesizată, prin adresa nr. Plx 309/2018 din 9 mai 2018, cu dezbaterea pe fond a propunerii legislative pentru modificarea şi completarea Legii nr.263/2010 privind sistemul unitar de pensii publice.

Propunerea legislativă are ca obiect de reglementare modificarea şi completarea Legii nr.263/2010, urmărindu-se ca persoanele care nu îndeplinesc condiţia referitoare la stagiul minim de cotizare sau în specialitate să poată beneficia de pensie pentru limită de vârstă, calculată proporţional cu stagiul de cotizare raportat la stagiul minim de cotizare sau în specialitate. 
Totodată, se preconizează instituirea dreptului de a beneficia de reducerea vârstei standard de pensionare cu 2 ani, fără penalizare, şi pentru persoanele care au locuit cel puţin 30 de ani în zonele afectate de poluarea petrochimică şi remanentă corespunzătoare unei raze de 8 km în jurul anumitor localităţi, prin adăugarea localităţii Piteşti.

Propunerea legislativă a fost respinsă de Senat în şedinţa din 7 mai 2018.

La întocmirea prezentului raport, Comisia a avut în vedere:
· avizul favorabil al Consiliului Legislativ (nr.42/17.01.2018)
· avizul negativ al Consiliului Economic şi Social (nr.128/19.02.2018)
· avizul negativ al Comisiei pentru buget, finanţe şi bănci 
(nr.4c-2/399/13.06.2018)
· avizul favorabil al Comisiei pentru sănătate şi familie 
(nr.4c-8/203/23.05.2018)
· avizul favorabil al Comisiei pentru drepturile omului, culte şi problemele minorităţilor naţionale (nr.4c-5/272/24.05.2018)
· avizul negativ al Comisiei pentru egalitatea de şanse pentru femei şi bărbaţi (nr.4c-17/309/05.06.2018)
· punctul de vedere, negativ, al Guvernului (nr.463/23.03.2018).

La dezbaterile care au avut loc în şedinţa comisiei din 11 decembrie 2018 au participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare:
· Dl Marius Budăi – ministru, Ministerul Muncii şi Justiţiei Sociale
· Dl Robert Iulian Stănescu – preşedinte, Casa Naţională de Pensii Publice
· Dl Adrian Rîndunică – Secretar de Stat, Ministerul Muncii şi Justiţiei Sociale
· Dna Valentina Vasilica Robu – director general, Casa Naţională de Pensii Publice
· Dna Greta Ioniţă – director general adjunct, Casa Naţională de Pensii Publice
· Dna Dana Ciobotaru – director, Casa Naţională de Pensii Publice
· Dna Georgeta Jugănaru – director, Ministerul Muncii şi Justiţiei Sociale
· Dna Maria Leancă – şef serviciu, Ministerul Muncii şi Justiţiei Sociale
· Dl Bogdan Hossu – preşedinte, Cartel „Alfa”
· Dl Dumitru Costin – preşedinte, Blocul Naţional Sindical
· Dl Vasile Marica – preşedinte, C.N.S.L.R. „Frăţia” 
· Dl David Anton Alexandru – inspector, I.C.M Piteşti.

La lucrările comisiei şi-au înregistrat prezenţa 21 deputaţi, din totalul de 23 de membri ai comisiei.
Raportul comisiei a fost adoptat cu majoritate de voturi (4 voturi împotrivă).

Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările şi completările ulterioare.

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:
Sistemul public de pensii, reglementat de Legea nr.263/2010, funcţionează având ca principiu de bază principiul contributivităţii, conform căruia fondurile de asigurări sociale se constituie pe baza contribuţiilor datorate de persoanele fizice şi juridice participante la sistemul public, precum şi principiul egalităţii, statuat prin lege, prin care se asigură tuturor participanţilor la sistemul public de pensii, contribuabili şi beneficiari, un tratament nediscriminatoriu între persoane aflate în aceeaşi situaţie juridică în ceea ce priveşte drepturile şi obligaţiile ce decurg din aceste calităţi. În orice sistem de asigurare socială se stabilesc condiţii minime care trebuie îndeplinite pentru a accede la prestaţiile prevăzute a fi acordate la intervenirea riscurilor asigurate.
Proiectul de lege privind sistemul public de pensii, adoptat de comisie, reglementează, la art.58, posibilitatea ca persoanele care au locuit sau lucrat neîntrerupt cel puțin 30 de ani în zona siturilor cu potențial de poluare remanentă, pe o rază de 8 km în jurul acestora, să beneficieze de acordarea în mod echitabil a unor compensații, respectiv reducerea cu maximum 2 ani a vârstei standard de pensionare prevăzută de lege.
De asemenea, articolul prevede modalitatea de identificare și nominalizare a zonelor industriale cu poluare remanentă, respectiv siturile cu potenţial de poluare remanentă în scopul evitării discriminării faţă de locuitorii din alte zone unde au existat situaţii similare.

Întocmit,
Consilier parlamentar Sorina Szabo

